b'\n_START_ARTICLE_\nPlju\xc4\x8dni rak\n_START_SECTION_\nVzroki\n_START_PARAGRAPH_\nRak nastane zaradi genetske po\xc5\xa1kodbe DNK. Ta genetska po\xc5\xa1kodba vpliva na normalne funkcije celice, vklju\xc4\x8dno s celi\xc4\x8dno proliferacijo, programirano celi\xc4\x8dno smrtjo (apoptoza) in popravljanjem DNK. Z vse ve\xc4\x8djim \xc5\xa1tevilom po\xc5\xa1kodb se tveganje za raka pove\xc4\x8duje.\n_START_SECTION_\nKajenje\n_START_PARAGRAPH_\nKajenje, predvsem cigaret, je dale\xc4\x8d najpogostej\xc5\xa1i dejavnik za nastanek plju\xc4\x8dnega raka. Cigaretni dim vsebuje ve\xc4\x8d kot 60 poznanih karcinogenov, med drugim nitrozamin, benzopiren in radioaktivne izotope, ki nastajajo pri razpadu radona. Poleg tega so raziskave pokazale, da nikotin zavira imunski odziv na rakaste tvorbe v obolelem tkivu. Leta 2000 je bilo v razvitem svetu 90\xc2\xa0% smrti zaradi plju\xc4\x8dnega raka pri mo\xc5\xa1kih (70\xc2\xa0% pri \xc5\xbeenskah) posledica kajenja. Kajenje je vzrok za nastanek 80\xe2\x80\x9390\xc2\xa0% primerov plju\xc4\x8dnega raka._NEWLINE_Pasivno kajenje, vdihavanje dima drugega kadilca, je vzrok za plju\xc4\x8dnega raka pri nekadilcih. Pasivni kadilec je oseba, ki \xc5\xbeivi ali dela s kadilcem. \xc5\xa0tudije iz ZDA,Evrope, Zdru\xc5\xbeenega kraljestva, in Avstralije nenehno ka\xc5\xbeejo bistveno pove\xc4\x8dano tveganje med tistimi, ki so izpostavljeni pasivnemu kajenju. Tisti, ki \xc5\xbeivijo z nekom, ki kadi, so za 20\xe2\x80\x9330\xc2\xa0% bolj izpostavljeni tveganju, tisti, ki delajo v okolju, v katerem so izpostavljeni neprostovoljnemu kajenju, pa za 16\xe2\x80\x9319\xc2\xa0%. Raziskave\xc2\xa0\xc2\xbbstranskega dima\xc2\xab, ki se dviga neposredno iz cigarete, torej ni izdihan dim, ka\xc5\xbeejo, da je nevarnej\xc5\xa1i od izdihanega. Pasivno kajenje v ZDA vsako leto povzro\xc4\x8di pribli\xc5\xbeno 3.400 smrti zaradi plju\xc4\x8dnega raka.\n_START_SECTION_\nPlin radon\n_START_PARAGRAPH_\nRadon je plin brez barve in vonja, ki nastaja ob razpadu radioaktivnega radija, razpadnega produkta urana. Najdemo ga v zemeljski skorji. Razpadni produkti ionizirajo genetski material, zaradi \xc4\x8desar pride do mutacij, ki v\xc4\x8dasih postanejo rakaste. Radon je drugi najpogostej\xc5\xa1i vzrok plju\xc4\x8dnega raka v ZDA, takoj za kajenjem. Tveganje se pove\xc4\x8da za 8\xe2\x80\x9316\xc2\xa0% pri vsakem pove\xc4\x8danju koncentracije radona za 100 Bq/m\xc2\xb3. Ravni radona se razlikujejo glede na lokacijo in sestavo spodaj le\xc5\xbee\xc4\x8de zemlje in skal. V predelih, kot je Cornwall v Zdru\xc5\xbeenem kraljestvu (kjer je osnova granit), radon predstavlja veliko te\xc5\xbeavo, zgradbe pa je treba prezra\xc4\x8devati z ventilatorji, ki zmanj\xc5\xa1ujejo koncentracije radona. Ameri\xc5\xa1ka agencija za za\xc5\xa1\xc4\x8dito okolja (EPA) ocenjuje, da so v enem od 15 domov v ZDA ravni radona nad priporo\xc4\x8deno smernico, ki zna\xc5\xa1a 4 pikokirije na liter (pCi/l) (148 Bq/m\xc2\xb3).\n_START_SECTION_\nAzbest\n_START_PARAGRAPH_\nAzbest lahko povzro\xc4\x8di vrsto plju\xc4\x8dnih bolezni, vklju\xc4\x8dno s plju\xc4\x8dnim rakom. Kajenje tobaka in azbest imata sinergijski u\xc4\x8dinek na nastanek plju\xc4\x8dnega raka. Azbest lahko povzro\xc4\x8da tudi raka plevre, imenovanega mezoteliom (ki se razlikuje od plju\xc4\x8dnega raka).\n_START_SECTION_\nOnesna\xc5\xbeenost zraka\n_START_PARAGRAPH_\nOnesna\xc5\xbeenost zunanjega zraka v manj\xc5\xa1i meri vpliva na pove\xc4\x8danje tveganja za plju\xc4\x8dnega raka. Drobni delci (PM2,5) in sulfatni aerosoli, ki se lahko spro\xc5\xa1\xc4\x8dajo v avtomobilskih izpu\xc5\xa1nih plinih, so nekoliko povezani s pove\xc4\x8danim tveganjem. Za du\xc5\xa1ikov oksid velja, da se z vsakih 10 delcev na milijardo tveganje za plju\xc4\x8dnega raka pove\xc4\x8da za 14\xc2\xa0%. Ocene ka\xc5\xbeejo, da je onesna\xc5\xbeenost zunanjega zraka vzrok za nastanek 1\xe2\x80\x932\xc2\xa0% primerov plju\xc4\x8dnega raka._NEWLINE_Nepotrjeni dokazi ka\xc5\xbeejo pove\xc4\x8dano tveganje za plju\xc4\x8dnega raka zaradi onesna\xc5\xbeevanja zraka v zaprtih prostorih v povezavi s kurjenjem lesa, oglja, iztrebkov ali ostankov pridelka za kuhanje in ogrevanje. \xc5\xbdenske, ki so izpostavljene dimu premoga v zaprtih prostorih, so izpostavljene pribli\xc5\xbeno dvakrat ve\xc4\x8djemu tveganju, za \xc5\xa1tevilne stranske produkte kurjenja biomase pa je znano ali se domneva, da so karcinogeni. To tveganje prizadene pribli\xc5\xbeno 2,4\xc2\xa0milijarde ljudi po svetu in domnevno predstavlja vzrok za 1,5\xc2\xa0% smrti zaradi plju\xc4\x8dnega raka.\n_START_SECTION_\nGenetika\n_START_PARAGRAPH_\nPo ocenah od 8 do 14\xc2\xa0% plju\xc4\x8dnega raka nastane zaradi dednih dejavnikov. Pri sorodnikih oseb s plju\xc4\x8dnim rakom je tveganje 2,4-krat ve\xc4\x8dje. Razlog za to je verjetno kombinacija ve\xc4\x8djega \xc5\xa1tevila genov.\n_START_SECTION_\nPatogeneza\n_START_PARAGRAPH_\nPodobno kot pri ostalih rakih se plju\xc4\x8dni rak spro\xc5\xbei z aktiviranjem onkogenov ali deaktiviranjem tumor-supresorskih genov. Zaradi onkogenov naj bi bili ljudje bolj dovzetni za razvoj raka. Protoonkogeni se spremenijo v onkogene, kadar so izpostavljeni dolo\xc4\x8denim karcinogenom. Mutacije v protoonkogenu K-ras so vzrok za nastanek 10\xe2\x80\x9330\xc2\xa0% plju\xc4\x8dnih adenokarcinomov. Receptor za epidermalni rastni faktor (EGFR) uravnava celi\xc4\x8dno proliferacijo, apoptozo, angiogenezo in tumorsko invazijo. Mutacije in amplifikacija EGFR so pogoste pri drobnoceli\xc4\x8dnem plju\xc4\x8dnem raku ter so osnova za zdravljenje z zaviralci EGFR. Mutacije gena Her2/neu so manj pogoste. Kromosomske po\xc5\xa1kodbe lahko vodijo do izgube heterozigotnosti. To lahko povzro\xc4\x8di inaktivacijo tumor-supresorskih genov. Kromosomske po\xc5\xa1kodbe na delih 3p, 5q, 13q in 17p so pogoste predvsem pri drobnoceli\xc4\x8dem plju\xc4\x8dnem karcinomu. Tumor-supresorski gen p53, ki je na kromosomu 17p, je prizadet v 60-75\xc2\xa0% primerov. Ostali geni, ki so pogosto mutirani ali se amplificirajo, so c-MET, NKX2-1,LKB1, PIK3CA in BRAF.\n_START_SECTION_\nDiagnoza\n_START_PARAGRAPH_\nRadiogram prsnega ko\xc5\xa1a je eden od prvih korakov pri preiskavi osebe s simptomi, ki ka\xc5\xbeejo na plju\xc4\x8dnega raka. Ta lahko poka\xc5\xbee o\xc4\x8ditno tvorbo, raz\xc5\xa1iritev mediastinuma (kar ka\xc5\xbee na raz\xc5\xa1iritev na bezgavke), atelektazo (kolaps), konsolidacijo (plju\xc4\x8dnica) ali plevralni izliv. Ra\xc4\x8dunalni\xc5\xa1ka tomografija (CT) se obi\xc4\x8dajno uporablja za pridobivanje ve\xc4\x8d informacij o tipu in raz\xc5\xa1irjenosti bolezni. Bronhoskopija ali s CT vodena biopsija se pogosto uporablja za vzor\xc4\x8denje tumorja za histopatologijo._NEWLINE_Plju\xc4\x8dni rak je na radiogramu prsnega ko\xc5\xa1a podoben posledicam nekaterih drugih bolezni, kot so tuberkuloza, glivi\xc4\x8dne oku\xc5\xbebe, metastatski rak ali nekatere oblike plju\xc4\x8dnice. Manj pogosti vzroki za nastanek osamljenih plju\xc4\x8dnih vozli\xc4\x8dev, ki jih pogosto opazimo pri plju\xc4\x8dnem raku, so med drugim hamartomi, bronhogena cista, adenomi, arteriovenska malformacija, pulmonalna sekvestracija, revmatoidni vozli\xc4\x8di, Wegenerjeva granulomatoza ali limfom. Plju\xc4\x8dni rak ob\xc4\x8dasno odkrijejo tudi po naklju\xc4\x8dju kot osamljen plju\xc4\x8dni vozli\xc4\x8d iz kakega drugega razloga opravljenem radiogramu ali CT-sliki prsnega ko\xc5\xa1a. Dokon\xc4\x8dna diagnoza plju\xc4\x8dnega raka temelji na histolopatolo\xc5\xa1kem pregledu klini\xc4\x8dno ali radiolo\xc5\xa1ko sumljivega tkiva.\n_START_SECTION_\nNedrobnoceli\xc4\x8dni plju\xc4\x8dni karcinom (NSCLC)\n_START_PARAGRAPH_\nTri glavne podvrste NSCLC so adenokarcinom, plo\xc5\xa1\xc4\x8datoceli\xc4\x8dni karcinom in plju\xc4\x8dni karcinom velikih celic._NEWLINE_Skoraj 40\xc2\xa0% karcinomov plju\xc4\x8d predstavljajo adenokarcinomi, ki obi\xc4\x8dajno nastanejo v perifernem plju\xc4\x8dnem tkivu. Veliko primerov adenokarcinomov je povezanih s kajenjem, tudi pri ljudeh, ki so v svojem \xc5\xbeivljenju pokadili manj kot 100 cigaret, je adenokarcinom najpogostej\xc5\xa1a oblika plju\xc4\x8dnega raka. Bronhioloalveolarni karcinom, podvrsta adenokarcinoma, je pogostej\xc5\xa1i pri \xc5\xbeenskah, ki so v \xc5\xbeivljenju pokadile manj kot 100 cigaret, pacientke (in pacienti) z njim imajo bolj\xc5\xa1o mo\xc5\xbenost za dolgoro\xc4\x8dno pre\xc5\xbeivetje._NEWLINE_Plo\xc5\xa1\xc4\x8datoceli\xc4\x8dni karcinom predstavlja okoli 30\xc2\xa0% vseh primerov plju\xc4\x8dnega raka. Tipi\xc4\x8dno se pojavlja v bli\xc5\xbeini velikih dihalnih poti. V sredini tumorja je obi\xc4\x8dajno votla luknja in s tem povezana odmrtje celic.Okoli 9\xc2\xa0% plju\xc4\x8dnih rakov predstavljajo karcinomi velikih celic. Tako ime imajo zato, ker so rakave celice velike, imajo odve\xc4\x8dno citoplazmo, velika jedra in jasno vidna jedrca.\n_START_SECTION_\nDrobnoceli\xc4\x8dni karcinom plju\xc4\x8d (SCLC)\n_START_PARAGRAPH_\nPri drobnoceli\xc4\x8dnem karcinomu plju\xc4\x8d (SCLC) celice vsebujejo zgo\xc5\xa1\xc4\x8dene nevrosekretorne granule (vezikle, ki vsebujejo nevroendokrine hormone), zaradi \xc4\x8desar take tumorje povezujemo z endokrinim/paraneoplasti\xc4\x8dnim sindromom. Ve\xc4\x8dina primerov izvira iz velikih dihalnih poti (primarnih in sekundarnih bronhijev). Ti raki rastejo hitro in se raz\xc5\xa1irijo zgodaj v poteku bolezni. \xc5\xa0estdeset do sedemdeset odstotkov ima ob ugotovitvi bolezni \xc5\xbee zasevke. Ta vrsta plju\xc4\x8dnega raka je mo\xc4\x8dno povezana s kajenjem.\n_START_SECTION_\nDruge vrste\n_START_PARAGRAPH_\nPoznamo \xc5\xa1tiri glavne histolo\xc5\xa1ke podvrste, \xc4\x8deprav so nekatere oblike rakov lahko kombinacija razli\xc4\x8dnih podvrst. Redke podvrste vklju\xc4\x8dujejo rak \xc5\xbeleze slinavke, plju\xc4\x8dni karcinoid in nediferencirane karcinome.\n_START_SECTION_\nDolo\xc4\x8danje stadija bolezni\n_START_PARAGRAPH_\nDolo\xc4\x8danje stadija raka plju\xc4\x8d (angl. staging) je ocena stopnje raz\xc5\xa1iritve raka s prvotnega \xc5\xbeari\xc5\xa1\xc4\x8da. Je eden od dejavnikov, ki vplivajo na prognozo in potencialno zdravljenje plju\xc4\x8dnega raka._NEWLINE_Za\xc4\x8detna ocena stadija drobnoceli\xc4\x8dnega plju\xc4\x8dnega raka uporablja klasifikacijo TNM. Temelji na velikosti primarnega tumorja (T), prizadetosti bezgavk (N) in oddaljenih metastazah (M). Stadij se ozna\xc4\x8duje s stopnjami \xe2\x80\x93 od skritega raka do stopenj 0, IA (ena-A), IB, IIA, IIIA, IIIB in IV (\xc5\xa1tiri). Razvrstitev v skupine po stadijih je v pomo\xc4\x8d pri izbiri zdravljenja in oceni prognoze. Drobnoceli\xc4\x8dni plju\xc4\x8dni karcinom se tradicionalno deli na\xc2\xa0\xc2\xbbomejen stadij\xc2\xab\xc2\xa0(omejen na eno polovico prsnega ko\xc5\xa1a in znotraj enega toleran\xc4\x8dnega polja radioterapije) ali\xc2\xa0\xc2\xbbobse\xc5\xbeen stadij\xc2\xab\xc2\xa0(bolj raz\xc5\xa1irjena bolezen). Klasifikacije TNM in dodeljevanje v skupine sta v pomo\xc4\x8d pri ugotavljanju prognoze._NEWLINE_Tako pri nedrobnoceli\xc4\x8dem plju\xc4\x8dnem karcinomu kot pri drobnoceli\xc4\x8dem plju\xc4\x8dnem karcinomu obstajata dve glavni vrsti dolo\xc4\x8danja stadijev bolezni \xe2\x80\x93 klini\xc4\x8dna in kirur\xc5\xa1ka. Klini\xc4\x8dna dolo\xc4\x8ditev stadija se izvede pred operacijo. Temelji na rezultatih raznih slikanj (kot sta CT in PET-CT) in izvidu biopsije. Kirur\xc5\xa1ka dolo\xc4\x8ditev stadija pa se izvede med operacijo ali po njej ter temelji na kombinaciji rezultatov kirur\xc5\xa1kih in klini\xc4\x8dnih ugotovitev, vklju\xc4\x8dno s kirur\xc5\xa1kim vzor\xc4\x8denjem bezgavk prsnega ko\xc5\xa1a.\n_START_SECTION_\nPreventiva\n_START_PARAGRAPH_\nMedtem ko so v ve\xc4\x8dini dr\xc5\xbeav karcinogene snovi v industrijski in gospodinjski uporabi prepovedane, je kajenje tobaka \xc5\xa1e vedno zelo raz\xc5\xa1irjeno. Preventiva, torej prenehanje kajenja in vztrajanje pri nekadilstvu, je najbolj u\xc4\x8dinkovit na\xc4\x8din za zmanj\xc5\xa1anje mo\xc5\xbenosti za razvoj plju\xc4\x8dnega raka._NEWLINE_Politi\xc4\x8dni ukrepi za zmanj\xc5\xa1anje pasivnega kajenja na javnih mestih, kot so restavracije in delovna mesta, so postali pogosta praksa v \xc5\xa1tevilnih zahodnih dr\xc5\xbeavah. V Butanu prepoved kajenja velja od leta 2005, medtem ko so v Indiji kajenje na javnih mestih prepovedali oktobra 2008. V Sloveniji velja prepoved kajenja v javnih in delovnih zaprtih prostorih od leta 2007, z napovedjo novih omejitev. Svetovna zdravstvena organizacija je pozvala vlade, da uvedejo popolno prepoved ogla\xc5\xa1evanja toba\xc4\x8dnih izdelkov in tako prepre\xc4\x8dijo, da bi mladi za\xc4\x8deli kaditi. Po ocenah so take prepovedi, kjer so bile uvedene, zmanj\xc5\xa1ale porabo toba\xc4\x8dnih izdelkov za 16\xc2\xa0%._NEWLINE_Dolgotrajna uporaba vitamov A, C, D ali E ne zmanj\xc5\xa1a tveganja za plju\xc4\x8dnega raka. Nekatere raziskave nakazujejo, da je pri ljudeh, katerih prehrana vsebuje ve\xc4\x8d zelenjave in sadja, tveganje ni\xc5\xbeje, vendar je razlog za to verjetno, da ljudje, ki se zdravo prehranjujejo, ve\xc4\x8dinoma tudi zdravo \xc5\xbeivijo \xe2\x80\x93 in ne kadijo. Natan\xc4\x8dnej\xc5\xa1e \xc5\xa1tudije niso pokazale jasne povezave.\n_START_SECTION_\nPresejalni testi\n_START_PARAGRAPH_\nPresejalno testiranje pomeni uporabo medicinskih testov za odkrivanje bolezni pri asimptomatskih osebah, t. j. osebah, ki ne ka\xc5\xbeejo znakov bolezni. Mo\xc5\xbeni presejalni testi za plju\xc4\x8dnega raka vklju\xc4\x8dujejo pregled izka\xc5\xa1ljane sluzi, radiogram prsnega ko\xc5\xa1a in slikanje (CT), ob \xc4\x8demer velja poudariti, da se presejalni programi z radiogramom prsnega ko\xc5\xa1a ali citologijo niso pokazali za u\xc4\x8dinkovite. Izvajanje presejalnih testov pri osebah z visokim tveganjem (ljudje med 55. in 79. letom, z ve\xc4\x8d kot 30 zavoj\xc4\x8dkov-let (enota za dolgotrajno kajenje, = \xc5\xa1t. zavoj\xc4\x8dkov na dan \xc3\x97 \xc5\xa1t. let, angl. pack-year) ali ki so \xc5\xbee zboleli za plju\xc4\x8dnim rakom) enkrat na leto s slikanjem CT z nizkim odmerkom lahko zmanj\xc5\xa1a verjetnost smrti zaradi plju\xc4\x8dnega raka za 0,3\xc2\xa0% (absolutno zmanj\xc5\xa1anje tveganja) oz. 20\xc2\xa0% relativno zmanj\xc5\xa1anje tveganja). Pri presejalnih testih obstaja visoka stopnja la\xc5\xbeno pozitivnih rezultatov, zaradi katerih lahko pride do nepotrebnih invazivnih posegov in ob\xc4\x8dutnih finan\xc4\x8dnih stro\xc5\xa1kov. Na vsak pozitiven test jih je ve\xc4\x8d kot 19 la\xc5\xbeno pozitivnih. Izpostavljenost rentgenskemu sevanju je \xc5\xa1e ena potencialna slabost prepogostih presejalnih testov.\n_START_SECTION_\nZdravljenje\n_START_PARAGRAPH_\nZdravljenje plju\xc4\x8dnega raka je odvisno od tipa rakavih celic, stadija raz\xc5\xa1irjenosti raka ter splo\xc5\xa1ne zmo\xc5\xbenosti pacienta za zdravljenje. Pogoste vrste zdravljenja so paliativno, operacija, kemoterapija in obsevanje.\n_START_SECTION_\nOperacija\n_START_PARAGRAPH_\n\xc4\x8ce se s preiskavami potrdi NSCLC, se dalje dolo\xc4\x8di, ali je rakavo tkivo lokalizirano in ali ga je mogo\xc4\x8de operativno v celoti odstraniti. Za to dolo\xc4\x8ditev se uporabita slikanje CT in pozitronska emisijska tomografija (PET-CT). \xc4\x8ce obstaja sum na vklju\xc4\x8denost mediastinalnih bezgavk, se lahko za odvzem vzorca bezgavke uporabi mediastinoskopija, ki omogo\xc4\x8da \xc5\xa1e natan\xc4\x8dnej\xc5\xa1o dolo\xc4\x8ditev stadija. Primernost bolnika za operacijo se oceni s preiskavo krvi in spiromerijo. \xc4\x8ce slednja poka\xc5\xbee slabe dihalne rezerve, operacija morda ni mogo\xc4\x8da._NEWLINE_V ve\xc4\x8dini primerov nedrobnoceli\xc4\x8dnega karcinoma plju\xc4\x8d v zgodnjem stadiju je kirur\xc5\xa1ka izbira odstranitev plju\xc4\x8dnega re\xc5\xbenja (lobektomija). Pri ljudeh, ki niso primerni za popolno lobektomijo, se lahko opravi manj\xc5\xa1i izrez re\xc5\xbenji\xc4\x8da (klinasta resekcija). Vendar je pri klinasti resekciji tveganje ponovitve ve\xc4\x8dje kot pri lobektomiji. Z brahiterapijo z radioaktivnim jodom na robovih klinaste resekcije se lahko zmanj\xc5\xa1a tveganje ponovitve. Redko se opravi odstranitev celega plju\xc4\x8dnega krila (pnevmonektomija). Video-asistirana torakoskopska kirurgija (VATS) in VATS-lobektomija uporabljata minimalno invazivni pristop k operativnemu zdravljenju plju\xc4\x8dnega raka. VATS-lobektomija je enako u\xc4\x8dinkovita v primerjavi z obi\xc4\x8dajno odprto lobektomijo, vendar je manj pooperativnih bolezni._NEWLINE_Pri SCLC se obi\xc4\x8dajno uporablja kemoterapija in/ali radioterapija. Vendar pa se ponovno preu\xc4\x8duje vloga kirur\xc5\xa1kih posegov pri SCLC. Operacija lahko izbolj\xc5\xa1a rezultat, kadar je opravljena skupaj s kemoterapijo in obsevanjem v zgodnjih stadijih SCLC.\n_START_SECTION_\nRadioterapija\n_START_PARAGRAPH_\nRadioterapija se pogosto uporablja skupaj s kemoterapijo; lahko se uporabi s kurativnim namenom pri osebah z NSCLC, ki niso primerne za operacijo. Ta oblika visoko intenzivne radioterapije se imenuje radikalna radioterapija. Izbolj\xc5\xa1ana razli\xc4\x8dica te tehnike je kontinuirana hiperfrakcionirana pospe\xc5\xa1ena radioterapija (angl.\xc2\xa0\xc2\xbbcontinuous hyperfractionated accelerated radiotherapy\xc2\xab\xc2\xa0\xe2\x80\x93 CHART), pri kateri se daje visok odmerek radioterapije v kratkem \xc4\x8dasu. Po operaciji s kurativnim namenom se za NSCLC obi\xc4\x8dajno ne bi smela uporabiti pooperativna radioterapija prsnega ko\xc5\xa1a. Nekaterim osebam, pri katerih je vklju\xc4\x8dena mediastinalna bezgavka N2, pa lahko pooperativna radioterapija koristi._NEWLINE_Za potencialno ozdravljive primere SCLC se poleg kemoterapije pogosto priporo\xc4\x8da radioterapija prsnega ko\xc5\xa1a._NEWLINE_\xc4\x8ce rast raka blokira majhen del bronhija, se lahko neposredno v dihalni poti opravi brahiterapija (lokalizirana radioterapija), da se odpre prehod. V primerjavi s teleradioterapijo brahiterapija vedno omogo\xc4\x8da skraj\xc5\xa1anje \xc4\x8dasa zdravljenja in manj\xc5\xa1o izpostavljenost sevanju za zdravstveno osebje._NEWLINE_Preventivno obsevanje glave je vrsta obsevanja mo\xc5\xbeganov, ki se uporablja za zmanj\xc5\xa1anje tveganja za nastanek zasevkov. Preventivno obsevanje glave je najuspe\xc5\xa1nej\xc5\xa1e pri SCLC. Pri bolezni z omejenim stadijem se s preventivnim obsevanjem glave triletno pre\xc5\xbeivetje pove\xc4\x8da s 15\xc2\xa0% na 20\xc2\xa0%, pri obse\xc5\xbeni bolezni pa se enoletno pre\xc5\xbeivetje pove\xc4\x8da s 13\xc2\xa0% na 27\xc2\xa0%._NEWLINE_Nedavne izbolj\xc5\xa1ave na podro\xc4\x8dju ciljnega obsevanja in slikanja so privedle do razvoja stereotakti\xc4\x8dnega obsevanja pri zdravljenju plju\xc4\x8dnega raka v zgodnjih stadijih. Pri tej obliki radioterapije se v majhnem \xc5\xa1tevilu obsevanj dovaja majhne odmerke sevanja, in sicer s stereotakti\xc4\x8dnimi tehnikami ciljnega obsevanja. Uporablja se ve\xc4\x8dinoma pri pacientih, ki zaradi so\xc4\x8dasnih drugih bolezni (komorbidnost) niso primerni kandidati za operacijo._NEWLINE_Tako pri bolnikih z NSCLC kot s SCLC se lahko uporablja obsevanje prsnega ko\xc5\xa1a v manj\xc5\xa1ih odmerkih za nadzorovanje simptomov (paliativna radioterapija).\n_START_SECTION_\nKemoterapija\n_START_PARAGRAPH_\nRe\xc5\xbeim kemoterapije je odvisen od vrste tumorja. Drobnoceli\xc4\x8dni karcinom plju\xc4\x8d (SCLC) se tudi v relativno zgodnjem stadiju bolezni primarno zdravi s kemoterapijo in obsevanjem. Pri SCLC se najpogosteje uporabljata cisplatin in etopozid. Uporabljajo se tudi kombinacije s karboplatinom, gemcitabinom, paklitakselom, vinorelbinom, topotekanom in irinotekanom. Pri napredovalem nedrobnoceli\xc4\x8dnem karcinomu plju\xc4\x8d (NSCLC) kemoterapija izbolj\xc5\xa1a pre\xc5\xbeivetje in se uporablja kot zdravljenje prvega izbora, \xc4\x8de je oseba dovolj zdrava za tak\xc5\xa1no zdravljenje. Obi\xc4\x8dajno se uporabljata dve zdravili, in sicer eno pogosto temelji na platini (bodisi cisplatin ali karboplatin). Druga pogosto uporabljena zdravila so gemcitabin, paklitaksel, docetaksel, pemetreksed, etopozid ali vinorelbin._NEWLINE_Adjuvantna kemoterapija pomeni uporabo kemoterapije po kurativni operaciji za izbolj\xc5\xa1anje rezultata. Pri NSCLC se med operacijo odvzamejo vzorci bli\xc5\xbenjih bezgavk, kar omogo\xc4\x8da dolo\xc4\x8danje stadija. \xc4\x8ce je potrjen stadij II ali III, adjuvantna kemoterapija izbolj\xc5\xa1a petletno pre\xc5\xbeitvetje za 5\xc2\xa0%. Kombinacija vinorelbina in cisplatina je u\xc4\x8dinkovitej\xc5\xa1a od starej\xc5\xa1ih re\xc5\xbeimov. Adjuvantna kemoterapija je pri osebah s stadijem raka IB sporna, saj dosedanja klini\xc4\x8dna preizku\xc5\xa1anja niso jasno pokazala koristi za pre\xc5\xbeivetje. Preizku\xc5\xa1anja predoperativne kemoterapije (neoadjuvantna kemoterapija) pri odstranljivem NSCLC niso omogo\xc4\x8dila jasnega zaklju\xc4\x8dka.\n_START_SECTION_\nPaliativna nega\n_START_PARAGRAPH_\nPri terminalnih bolnikih oz. bolnikih z zadnjim stadijem bolezni je lahko ustrezna paliativna (bla\xc5\xbeilna) nega oz. nega v hospicu. Tak\xc5\xa1ni pristopi omogo\xc4\x8dajo dodatno preu\xc4\x8devanje mo\xc5\xbenosti zdravljenja oz. sprejemanje tehtne kon\xc4\x8dne odlo\xc4\x8ditve, na podlagi katerih se lahko izognemo nekoristni in dragi negi ob koncu \xc5\xbeivljenja._NEWLINE_Kemoterapijo je mogo\xc4\x8de kombinirati s paliativno nego pri zdravljenju NSCLC. Pri napredovalih primerih ustrezna kemoterapija izbolj\xc5\xa1a povpre\xc4\x8dno pre\xc5\xbeivetje zgolj na podlagi podporne nege, izbolj\xc5\xa1a pa tudi kakovost \xc5\xbeivljenja. Skupaj s primernim telesnim stanjem kemoterapija med paliativnim zdravljenjem plju\xc4\x8dnega raka zagotavlja 1,5- do 3 mese\xc4\x8dno podalj\xc5\xa1anje pre\xc5\xbeivetja, bla\xc5\xbeenje simptomov in izbolj\xc5\xa1anje kakovosti \xc5\xbeivljenja, bolj\xc5\xa1i rezultati pa so pri tem bili opa\xc5\xbeeni z modernimi sredstvi. Skupina za sodelovanje za metaanalizo NSCLC priporo\xc4\x8da, da se pri NSCLC preu\xc4\x8di mo\xc5\xbenost zdravljenja s kemoterapijo, \xc4\x8de jo prejemnik \xc5\xbeeli in lahko prenese.\n_START_SECTION_\nSlovenija\n_START_PARAGRAPH_\nV Sloveniji se je pojavnost plju\xc4\x8dnega raka pri mo\xc5\xa1kih ve\xc4\x8dala do leta 1995, nato je padala in je bila leta 1998 82/100.000 mo\xc5\xa1kih (19\xc2\xa0% vsega raka pri mo\xc5\xa1kih). Pri \xc5\xbeenskah se pojavnost stalno ve\xc4\x8da, leta 1998 je bila 19/100.000, plju\xc4\x8dni rak je pomenil 5\xc2\xa0% vsega raka. Razmerje mo\xc5\xa1ki proti \xc5\xbeenskam je bilo 4\xc2\xa0: 14. Do leta 2004 je bil plju\xc4\x8dni rak najpogostej\xc5\xa1i malignom pri mo\xc5\xa1kih; leta 2005, ko je bilo registrirano 846 novih primerov, pa ga je na prvem mestu zamenjal rak prostate. Pri \xc5\xbeenskah je bil plju\xc4\x8dni rak leta 2005 po pogostnosti glede na druge rake \xc5\xbee na petem mestu; registriranih je bilo 299 novih primerov. Pri mo\xc5\xa1kih je bil v vseh obdobjih najpogostej\xc5\xa1i plo\xc5\xa1\xc4\x8datoceli\xc4\x8dni karcinom, vendar se njegov dele\xc5\xbe zmanj\xc5\xa1uje, pove\xc4\x8duje pa se dele\xc5\xbe \xc5\xbeleznih karcinomov. Pri \xc5\xbeenskah prevladujeta \xc5\xbelezni in drobnoceli\xc4\x8dni karcinom, tudi pri njih se pove\xc4\x8duje dele\xc5\xbe \xc5\xbeleznih karcinomov.\n_START_SECTION_\nZgodovina\n_START_PARAGRAPH_\nPlju\xc4\x8dni rak je bil pred prihodom cigaret redek. Do leta 1761 ni bil prepoznan kot posebna bolezen. Razli\xc4\x8dni vidiki plju\xc4\x8dnega raka so bili podrobneje opisani leta 1810. Maligni plju\xc4\x8dni tumorji so leta 1878 predstavljali le 1\xc2\xa0% vseh oblik raka, zabele\xc5\xbeenih pri avtopsijah, do za\xc4\x8detka 20. stoletja so se pove\xc4\x8dali na 10\xe2\x80\x9315\xc2\xa0%. Leta 1912 je bilo po vsem svetu le 374 opisanih primerov v medicinski literaturi, vendar je pregled avtopsij pokazal, da se je pojavnost plju\xc4\x8dnega raka z 0,3\xc2\xa0% leta 1852 pove\xc4\x8dala na 5,66\xc2\xa0% leta 1952. Leta 1929 je v Nem\xc4\x8diji zdravnik Fritz Lickint ugotovil povezavo med kajenjem in plju\xc4\x8dnim rakom, ki je vodila do agresivne protikadilske kampanje v nacisti\xc4\x8dni Nem\xc4\x8diji. Raziskava British Doctors Study, objavljena v 50. letih dvajsetega stoletja, je bila prvi trden epidemiolo\xc5\xa1ki dokaz o povezavi med plju\xc4\x8dnim rakom in kajenjem. Posledi\xc4\x8dno je leta 1964 Surgeon General of the United States kadilcem priporo\xc4\x8dil, da opustijo kajenje._NEWLINE_Povezava s plinom radonom je bila prvi\xc4\x8d ugotovljena med rudarji v \xc4\x8ce\xc5\xa1kem rudogorju blizu Schneeberga na Sa\xc5\xa1kem. Od leta 1470 so tam kopali srebro. Ti rudniki so bogati z uranom in hkrati z radijem in radonom. Rudarji so neobi\xc4\x8dajno pogosto zboleli na plju\xc4\x8dih. Pozneje, v 70. letih 19. stoletja, pa so ugotovili, da gre za plju\xc4\x8dnega raka. Kljub temu odkritju se je rudarjenje nadaljevalo v 50. leta dvajsetega stoletja zaradi povpra\xc5\xa1evanja Sovjetske zveze po uranu. Radon je bil kot vzrok plju\xc4\x8dnega raka potrjen v 60. letih dvajsetega stoletja._NEWLINE_Prvo uspe\xc5\xa1no pnevmonektomijo za plju\xc4\x8dnega raka so izvedli leta 1933. Paliativno radioterapijo so za\xc4\x8deli uporabljati v 40. letih dvajsetega stoletja. Radikalna radioterapija (za\xc4\x8deli so jo uporabljati v 50. letih) je bila poskus uporabe ve\xc4\x8djega odmerka obsevanja pri bolnikih z relativno zgodnjim stadijem plju\xc4\x8dnega raka, ki sicer niso bili ustrezni kandidati za operacijo. Leta 1997 se je kot bolj\xc5\xa1a mo\xc5\xbenost v primerjavi s konvencionalno radikalno radioterapijo izkazala kontinuirana hiperfrakcionirana pospe\xc5\xa1ena radioterapija. Pri drobnoceli\xc4\x8dnem karcinomu plju\xc4\x8d so bili v 60. letih za\xc4\x8detni poskusi resekcije in radikalne radioterapije neuspe\xc5\xa1ni. V 70. letih so razvili uspe\xc5\xa1ne kemoterapevtske re\xc5\xbeime.'